b"\n_START_ARTICLE_\nTED Talks\n_START_SECTION_\nOrigen\n_START_PARAGRAPH_\nL'origen de les TED Talks se situa l'any 2001, quan Chris Anderson accepta ser el m\xc3\xa0nager de TED. Fins aquell moment, TED tan sols oferia la TED Conference, la qual a m\xc3\xa9s a m\xc3\xa9s havia assolit tal grau d'\xc3\xa8xit, que des d'alguns sectors s'acusava a TED d'elitista. Anderson volia que les idees que prove\xc3\xafa TED es difonguessin arreu del m\xc3\xb3n i d'alguna manera universilitzar el m\xc3\xb3n TED. Per aix\xc3\xb2 va ampliar la gamma de productes TED, amb el TED Prize (Un premi anual), la TED Global (Un altre gran confer\xc3\xa8ncia) i les TED Talks. Les TED Talks, que funcionaven des de l'any 2001 es van fer tan populars, que el 2007, Anderson va decidir ampliar el producte permetent una audi\xc3\xa8ncia global i gratu\xc3\xafta del de les pon\xc3\xa8ncies a trav\xc3\xa9s de la web de TED.\n_START_SECTION_\nFormat\n_START_PARAGRAPH_\nLes TED Talks s\xc3\xb3n pon\xc3\xa8ncies amb una durada m\xc3\xa0xima de 18 minuts. Els ponents no poden rebre cap remuneraci\xc3\xb3 econ\xc3\xb2mica, i han de presentar les seves idees de la manera m\xc3\xa9s innovadora i atractiva possible. En aquest format de xerrades organitzades per TED, hi han intervingut personatges de la talla de Bill Clinton, Jane Goodall, Malcolm Gladwell, Gordon Brown, Richard Dawkins, Jimmy Wales, Bill Gates, els fundadors de Google, Larry Page i Sergey Brin, i diversos guanyadors del Premi Nobel. En l'actualitat, es calcula que hi ha vora 1.400 Ted Talks, que s\xc3\xb3n visitades per un mili\xc3\xb3 i mig de persones di\xc3\xa0riament i que estan subtitulades a 90 idiomes pels m\xc3\xa9s de 8.000 traductors voluntaris que hi col\xc2\xb7laboren. Per altra banda, Al Gore va idear el seu documental Una veritat inc\xc3\xb2moda a partir de la seva pon\xc3\xa8ncia a TED._NEWLINE_Des de juny de 2006, les TED Talks es retransmeten en obert i de forma gratu\xc3\xafta a trav\xc3\xa9s de la web, sota la llic\xc3\xa8ncia GNU Free Documentation Share Alike amb llic\xc3\xa8ncia de Creative Commons, a trav\xc3\xa9s del portal TED.com. El novembre de 2011, m\xc3\xa9s de 1.050 TED Talks estaven disponibles i havien estat vistes per uns 500 milions d'usuaris. El 13 de novembre de 2012, les TED Talks arribaven als mil milions de reproduccions arreu del m\xc3\xb3n.\n_START_SECTION_\nTEDx\n_START_PARAGRAPH_\nUn subproducte de TED que entra dins d'aquesta idea d'universalitzar l'organitzaci\xc3\xb3, s\xc3\xb3n les TEDx. Les TEDx s\xc3\xb3n TED Talks que s'organitzen en qualsevol ciutat del m\xc3\xb3n sota llic\xc3\xa8ncia de l'organitzaci\xc3\xb3. Per exemple, dins l'\xc3\xa0rea d'influ\xc3\xa8ncia catalanoparlant s'han organitzat TEDx principalment a Barcelona, sota diferents formats com TEDXRambles, TEDxBarcelona, TEDxBarcelonawomen, TEDxYouth@Barcelona. per\xc3\xb2 tamb\xc3\xa9 a Vic amb el nom TEDxPla de la Calma, a Manresa, a Tarragona la TEDxTarragona, a Val\xc3\xa8ncia, a Castell\xc3\xb3, a Palma amb el nom TEDxPasseigdesborn i Andorra la Vella. A nivell universitari la Universitat Polit\xc3\xa8cnica de Catalunya, la Universitat de Barcelona, la Universitat de Girona i la Universitat Jaume I han organitzat o col\xc2\xb7laborat en l'organitzaci\xc3\xb3 d'esdeveniments TEDx.\n_START_SECTION_\nSubt\xc3\xadtols\n_START_PARAGRAPH_\nL'any 2009 neix TED Open Translation un projecte amb l'objectiu d'assolir que les confer\xc3\xa8ncies arribessin a quatre milions i mig de no angloparlants. En el moment del llan\xc3\xa7ament, el projecte comptava amb 300 traduccions fetes per 200 transcriptors voluntaris en 40 idiomes diferents. Al desembre de 2012, m\xc3\xa9s de 32.700 traduccions havien estat completades pel total de 8.382 traductors voluntaris en 93 idiomes diferents. El projecte va contribuir a un augment significatiu de visitants internacionals a la p\xc3\xa0gina web de TED, amb un augment del tr\xc3\xa0nsit des de fora dels Estats Units pr\xc3\xb2xim al 350%, amb un creixement del 600% per cent a \xc3\x80sia i m\xc3\xa9s d'un 1000% a Am\xc3\xa8rica del Sud."